TH ดีด 13% ลุ้นธุรกิจ AMC ดันกำไรปี 65 โต 250% จ่อซื้อหนี้เพิ่ม 6 พันลบ.
TH ดีด 13% ลุ้นธุรกิจ AMC ดันกำไรปี 65 โต 250% จ่อซื้อหนี้เพิ่ม 6 พันลบ. หวังเข้าเป้า 9 พันลบ. ยันเงินสดเต็มมือ สามารถซื้อหนี้ได้อีกปีละ 6 พันลบ.
TH พุ่ง 11% ลุ้นธุรกิจ AMC ดันกำไรปี 65 โต 250% จ่อซื้อหนี้เพิ่ม 6 พันลบ. หวังเข้าเป้า 9 พันลบ. ยันเงินสดเต็มมือ สามารถซื้อหนี้ได้อีกปีละ 6 พันลบ.
30 มี.ค. 2565

ผู้สื่อข่าวรายงานว่าวันนี้ (30 มี.ค.2565) ราคาหุ้นบริษัท ตงฮั้ว โฮลดิ้ง จำกัด (มหาชน) หรือ TH ณ เวลา 16:35 น. อยู่ที่ระดับ 5.35 บาท เพิ่มขึ้น 0.61 บาท หรือ 12.87% โดยทำจุดสูงสุดที่ 5.45 บาท และทำจุดต่ำสุดที่ 4.74 บาท ด้วยมูลค่าการซื้อขาย 950.75 ล้านบาท

บล.ฟินันเซีย ไซรัส ระบุในบทวิเคราะห์ ว่า การที่บริษัทฯ หันมารุกธุรกิจบริหารหนี้เสีย (AMC) ตั้งแต่ปลายปี 2564 ชดเชยธุรกิจหนังสือพิมพ์ภาษาจีนที่ถูกDisrupt โดยเข้าประมูลหนี้ไม่มีหลักประกันมาแล้วกว่า 3 พันล้านบาท และเริ่มรับรู้รายได้ในไตรมาส 4/2564 เป็นไตรมาสแรกหนุนกำไรเริ่มโตแรง
ขณะที่บริษัทฯ ตั้งเป้าประมูลหนี้ปีละ 6 พันล้านบาทในอีก 3 ปีข้างหน้า ทั้งนี้คาดกำไรปี 2565 ของ TH จะเติบโตอย่างร้อนแรงเพิ่มขึ้น 250% จากงวดเดียวกันของปีก่อน ส่วนในปี 2566 คาดจะเติบโตเพิ่มขึ้น 69% จากงวดเดียวกันของปีก่อน หรือโตเฉลี่ย 44% CAGR
ด้านนายสมนึก กยาวัฒนกิจ ประธานกรรมการ TH ได้เปิดเผยกับ “ข่าวหุ้นธุรกิจ” ผ่านรายการ “ข่าวหุ้น” ออกอากาศทางช่อง MCOT HD30 ในวันที่ 28 มีนาคม 2565 ระบุว่า สำหรับธุรกิจ AMC บริษัทฯ ตั้งเป้าในปีนี้จะซื้อเพิ่มอีก 6 พันล้านบาท โดยในไตรมาส 1 ซื้อไปแล้ว 1 พันล้านบาท ส่วนไตรมาส 3 ตั้งเป้าไว้ 3 พันล้านบาท อีก 2 พันล้านบาทที่เหลือบริษัทฯ ต้องเข้าไปประมูล เพราะฉะนั้นจึงตั้งเป้าไว้ที่ 6 พันล้านบาท ซึ่งเมื่อรวมกับที่เคยซื้อไปเมื่อปี 2564 อยู่ที่ 3 พันล้านบาท ก็จะรวมเป็น 9 พันล้านบาท
สำหรับสถานะทางการเงินปัจจุบันบริษัทฯ แทบจะไม่มีหนี้เลย ซึ่งหลังจากซื้อหนี้ไปแล้ว 3 พันล้านบาท ยังเหลือเงินสดยู่ที่ประมาณ 800 ล้านบาท โดย 800 ล้านบาท สามารถซื้อหนี้ได้อีกปีละ 6 พันล้านบาท ได้อีก 2-3 ปี โดยไม่มีปัญหา เพราะเป็นธุรกิจที่ซื้อมาแล้วได้เงินคืนกลับมาทุกวัน